使紙甚費
作者：孔平仲
朝代：宋

paragraphs: 家貧何所費，使紙如使水。
親交或見遺，自買不知幾。
置之几案間，數軸俄空矣。
作字本不工，學書非不喜。
不知何故盡，疑若有神鬼。
若云隨置郵，性復懶牋啟。
間或强爲之，皆出不得已。
橫斜若幡脚，齟齬如雁齒。
數易僅能成，紛紛多廢委。
敘致失輕重，畏慎防觸抵。
往往已緘封，時時又刪洗。
遂令巾衍竭，大半或緣此。
昔無楮先生，云自蔡倫始。
假令行竹簡，禿野未供使。
人生有知慧，不若愚且鄙。
古來取卿相，未必皆經史。
誰教識點畫，空耗五斗米。
咄嗟爲此詩，又是一張紙。